送陳進道倅三山
作者：樓鑰
朝代：宋

paragraphs: 陳侯少有場屋聲，歲在壬午聯薦名。
晚年倦游安里居，君亦懷綬歸家庭。
齊年連姻更同社，臭味相與如弟兄。
一朝話別欲遠去，洗盞更酌歌渭城。
合沙樂土宜宦游，或謂不減洛與京。
平分風月信可樂，人家弦誦幾連甍。
豈惟帥閫頼關決，定知秋闈望陶成。
西都外司掌宗盟，煩君共二爲之丞。
勿謂爲丞但虛稱，亨途要當自此升。
惟君儒雅聞簪纓，種學歲久筆縱橫。
奧篇隠帙了如響，清談吐屑四坐傾。
詩筒來往附郵傳，時出妙語人爲驚。
梅花萬樹照山白，荔子百種輝空明。
九門雄尊盛官府，三山森聳多地靈。
長樂一志書不盡，平生頗恨未經行。
煩君傑句爲摹寫，遠寄使我心神清。